## Pročišćeni tekst Zakona o kvaliteti, kontroli kvalitete i prometu umjetnih gnojiva

### NN 43/1992 (7.7.1992.), Pročišćeni tekst Zakona o kvaliteti, kontroli kvalitete i prometu umjetnih gnojiva

# ZAKONODAVNO-PRAVNA KOMISIJA SABORA REPUBLIKE HRVATSKE

Na temelju članka 16. Zakona o izmjenama i dopunama Zakona o kvaliteti,
kontroli kvalitete i prometu umjetnih gnojiva ("Narodne novine"
br. 33/92.), Zakonodavnopravna komisija Sabora Republike Hrvatske na sjednici
25. lipnja 1992. godine utvrdila je pročišćeni tekst Zakona o kvaliteti,
kontroli kvalitete i prometu umjetnih gnojiva.

## Pročišćeni tekst Zakona o kvaliteti, kontroli kvalitete i prometu umjetnih gnojiva

Zakona o kvaliteti, kontroli kvalitete i prometu umjetnih gnojiva obuhvaća
Zakon o kvaliteti, kontroli kvalitete i prometu umjetnih gnojiva ("Narodne
novine", br. 1/75.), te njegove izmjene i dopune objavljene u "Narodnim
novinama", br. 47/89. i 33/92. u kojima je naznačeno vrijeme njihova
stupanja na snagu.

Klasa: 310-16/92-01/01

Zagreb, 25. lipnja 1992.

Predsjednik Zakonodavno-pravne komisije Sabora Republike Hrvatske

**Ante Klarić, dipl. iur., v. r.**

---

## ZAKON

### o kvaliteti, kontroli kvalitete i prometu mineralnih gnojiva

(pročišćeni tekst)

Članak 1.

Mineralnim gnojivima, prema ovome Zakonu, smatraju se organski i anorganski
spojevi i mješavine takvih spojeva koji služe za hranidbu bilja i kao takvi
su označeni, bez obzira u kojem su agregatnom stanju.

Članak 2.

Mineralno gnojivo može proizvoditi samo pravna osoba koja je registrirana
za tu djelatnost.

Članak 3.

U promet se može staviti samo mineralno gnojivo koje odgovara propisanoj
kvaliteti i drugim određenim uvjetima i upisano je u registar mineralnih
gnojiva te mineralno gnojivo koje odgovara propisanom standardu.

Članak 4.

Mineralno gnojivo mora sadržavati određeni najmanji postotak aktivne
hranjive tvari te imati kemijska, fizička, fiziološka, mehanička i druga
određene svojstva.

Prema sadržaju aktivne hranjive tvari mineralna gnojiva mogu biti jednostavna,
miješana i složena.

Mineralno gnojivo može sadržavati organske biokatalizatore i pesticide
za koje je posebnim propisima dana dozvola da se stavljaju u promet

Mineralno gnojivo ne smije sadržavati veće količine štetnih tvari od
dozvoljenih.

Kvaliteta mineralnog gnojiva označuje se u deklaraciji.

Članak 5.

Iznimno od odredaba članka 3. i 4. ovoga Zakona, mineralno gnojivo koje
se u malim količinama koristi isključivo za potrebe domaćinstva, a pakovano
je u omote koji sadrže do 3 kg i na kojima je oznaka "za domaćinstvo",
mora imati kemijska, fizička, fiziološka, mehanička i druge određena svojstva
koja odgovaraju njegovoj proizvođačkoj specifikaciji. Takvo mineralno gnojivo
ne upisuje se u registar mineralnih gnojiva.

Proizvođač mineralnog gnojiva dostavlja proizvođaku specifikaciju Ministarstvu
poljoprivrede, šumarstva i vodoprivrede.

Podaci navedeni u proizvođačkoj specifikaciji smatraju se tajnom.

Članak 6.

Za minerelno gnojivo koje se stavlja u promet u rasutom stanju mora
u ispravi o otpremi biti navedena njegova registrirana kvaliteta.

Za mineralno gnojivo koje se stavlja u promet u omotu mora biti na omotu
otisnuta njegova registrirana kvaliteta.

Mineralno gnojivo za koje se izdaje proizvođačka specifikacija mora
imati navedeno u ispravi o otpremi i otisnuto na omotu: "Proizvedeno
prema proizvodačkoj specifikaciji".

Mineralno gnojivo mora odgovarati kvaliteti označenoj u deklaraciji,
odnosno proizvođačkoj specifikaciji.

U deklaraciji koja se prilaže uz račun za mineralno gnojivo mora biti
navedena i oznaka partije tog gnojiva i datum otpreme.

Članak 7.

Uvoziti i stavljati u promet može se samo mineralno gnojivo koje ispunjava
uvjete iz članka 3. ovoga Zakona.

Za uvezeno mineralno gnojivo mora se u roku 30 dana od dana uvoza pribaviti
certifikat ovlaštene pravne osobe o kvaliteti mineralnog gnojiva.

Pravna osoba sa sjedištem u Republici, koja je uvezla mineralno gnojivo,
deklarira ga na hrvatskom jeziku.

Članak 8.

Ne upisuje se u registar mineralnih gnojiva niti mora imati deklaraciju:

1. mineralno gnojivo proizvedeno, odnosno uvezeno za pokusne svrhe na
zahtjev pravne osobe;

2. mineralno gnojivo koje je iz posebnih razloga stavljeno u promet
na osnovi dozvole Ministarstva poljoprivrede, šumarstva i vodoprivrede
pod uvjetom da takvo gnojivo bude proizvedeno, odnosno uvezeno samo u određenoj
količini i za određeno vrijeme i da ne sadrži štetne tvari u količinama
većim od dozvoljenih, što mora biti navedeno na omotu.

Članak 9.

Pod partijom mineralnog gnojiva smatra se ona količina takvog gnojiva
za koju je proizvođač u vrijeme otpreme utvrdio istu kvalitetu.

Za svaku partiju proizvedenog mineralnog gnojiva proizvođač mora, u
skladu sa svojim općim aktom, voditi laboratorijsku i drugu evidenciju.

Pod partijom uvezenog mineralnog gnojiva smatra se i količina mineralnog
gnojiva koja je uvezena istim prijevoznim sredstvima s jednakim podacima
o njegovu sastavu.

Članak 10.

Mineralno gnojivo mora biti uskladišteno tako da se sačuvaju njegova
fizička i druga svojstva i omogući njegovo nesmetano uobičajeno korištenje
u poljoprivrednoj i drugoj proizvodnji.

Članak 11.

Radi utvrđivanja da li mineralno gnojivo odgovara kvaliteti označenoj
u deklaraciji, odnosno u proizvodačkoj specifikaciji, provodi se kontrola
njegove kvalitete.

Članak 12.

Kontrolu kvalitete mineralnog gnojiva kod proizvođača obavlja Ministarstvo
poljoprivrede, šumarstva i vodoprivrede, a u prometu i potrošnji općinski
poljoprivredni inspektori. U obavljanju te kontrole poljoprivredni inspektor
je ovlašten:

1. uzimati uzorke mineralnog gnojiva iz skladišta i prijevoznih sredstava
i s drugih mjesta i dostaviti ih na analizu ovlaštenoj pravnoj osobi te
proizvođaču, odnosno, uvozniku;

2. pregledati poslovne knjige i druge isprave, ako je to potrebno radi
kontrole kvalitete mineralnog gnojiva;

3. odrediti da proizvođač, odnosno uvoznik mineralnog gnojiva otkloni
nedostatke, ako je to moguće u pogledu kvalitete koju mora imati mineralno
gnojivo;

4. zabraniti stavljanje u promet, odnosno korištenje mineralnog gnojiva
koje ne odgovara određenoj kvaliteti, odnosno dozvoli (članak 4., stavak
3.);

5. narediti izrnjenu deklaracije ako ustanovi da mineralno gnojivo nije
deklarirane kvalitete, osim u pogledu sadržaja vlage;

6. kontrolirati rad ovlaštenih pravnih osoba koje obavljaju analizu
mineralnih gnojiva i s tim u vezi pregledavati njihove laboratorijske knjige
i izdane isprave o kvaliteti mineralnih gnojiva te provjeravati da li se
pri obavljanju analize pridržavaju jedinstvenih metoda.

Ovlaštenja iz stavka 1. ovoga članka ima poljoprivredni inspektor i
kad obavlja kontrolu rnineralnih gnojiva iz članka 5. stavka 1. ovoga Zakona.

Pravna osoba i pojedinac, koji koristi mineralno gnojivo, može zahtijevati
od nadležnog poljoprivrednog inspektora da uzme uzorke rnineralnog gnojiva
i da ih radi analize dostavi ovlaštenoj pravnoj osobi.

Pravne osobe i pojedinci, čiji rad prema ovom Zakonu podliježe kontroli
poljoprivrednog inspektora, dužne su mu omogućiti obavljenje kontrole i
pružati potrebnu pomoć.

Članak 13.

Pravne osobe koje proizvode mineralno gnojivo dužne su i same obavljati
kontrolu kvalitete proizvedenog mineralnog gnojiva.

Članak 14.

U pogledu mineralnog gnojiva za koje je izdana deklaracija analizom
se provjerava da li gnojivo odgovara kvaliteti označenoj u deklaraciji
u pogledu vrste i količine aktivne hranjive tvari, sadržaju vlage, finoći
meljave (veličina i čvrstoća čestica) i sadržaju dovoljenih slobodnih štetnih
kiselina i drugili štetnih tvari.

Smatra se da je mineralno gnojivo određene kvalitete i u slučaju ako
prema deklaraciji od nje odstupa u pogledu pojedine aktivne hranjive tvari
na 100 kg težine u skladu s odredbama propisanim standardima.

U pogledu mineralnog gnojiva za koje je izdana proizvodačka specifikacija
analizom se provjerava da li ona odgovara svojstvima navedenim u specifikaciji.

Članak 15.

Analizu uzorka mineralnih gnojiva može obavljati samo pravna osoba koja
ima za to potrebne stručne radnike i raspolaže opremom potrebnom za ispitivanje
kvalitete i drugih osobina mineralnog gnojiva i koja je registrirana za
obavljanje te djelatnosti.

Analize mineralnih gnojiva obavljaju se po jedinstvenim metodama.

Članak 16.

Pravna osoba iz Članka 15., stavka 1. ovoga Zakona dužna je podnositelju
uzoraka za analizu, u roku od 15 dana od dana primitka uzorka mineralnog
gnojiva, dostaviti izvještaj o rezultatu analize.

Članak 17.

Ako se analizom utvrdi da mineralno gnojivo nije određene ili deklarirane,
odnosno u proizvodačkoj specifikaciji navedene kvalitete, poljoprivredni
inspektor donijet će rješenje o zabrani njegova stavljanja u promet.

Iznimno od odredbe stavka 1. ovoga članka, poljoprivredni inspektor
može rješenjem dopustiti da se u promet stavi mineralno gnojivo koje nije
deklarirano, odnosno nije u proizvođačkoj specifikaciji navedene kvalitete
ako ono odgovara kvaliteti određenoj za mineralno gnojivo jednake vrste
s manjim sadržajem aktivne hranjive tvari, pod uvjetom da pravna osoba
koja ga je proizvela, uvezla, odnosno stavila u promet ispravi deklaraciju,
odnosno proizvođačku specifikaciju prema rezultatu koji je utvrđen analizom.

Rješenja iz stavka 1. i 2. ovoga članka dostavljaju se na znanje poljoprivrednom
inspektoru nadležnom prema sjedištu proizvođača, odnosno uvoznika mineralnog
gnojiva.

Poljoprivredni inspektor iz stavka 3. ovoga članka dužan je odmah po
primitku rješenja iz stavka 1., odnosno stavka 2. ovoga članka donijeti
rješenje o zabrani stavljanja u promet, odnosno ispravci deklaracije, odnosno
proizvođačke specifikacije za čitavu partiju tog mineralnog gnojiva.

Rješenje iz stavka 1. i 2. ovoga članka dostavlja se na znanje i kupcu,
ako je od njega uzet uzorak mineralnog gnojiva.

Članak 18.

Troškove analize mineralnog gnojiva koja je obavljena na zahtjev poljoprivrednog
inspektora snosi:

1. pravna osoba koja je to gnojivo proizvela uvezla, odnosno stavila
u promet - ako se analizom utvrdi da gnojivo nije određene, odnosno deklarirane
kvalitete;

2. organ uprave čiji je poljoprivredni inspektor zahtijevao analizu
- ako se analizom utvrdi da je gnojivo određene, odnosno deklarirane hvalitete.

Troškove analize koja je obavljena na zahtjev pravne osobe ili pojedince
snosi ta pravna osoba, odnosno pojedinac.

Troškove iz stavka 1. ovoga članka prethodno snosi organ uprave čiji
je poljoprivredni inspektor zahtijevao analizu mineralnog gnojiva.

Članek 19.

Ministarstvo poljoprivrede, šumarstva i vodoprivrede:

1. vodi registar mineralnih gnojiva i objavljuje u "Narodnim novinama",
upise u registar i brisanja iz registra;

2. donosi, nakon pribavljenog mišljenja ovlaštene znanstvene organizacije,
rješenje na osnovi kojeg se obavlja upis u registar mineralnih gnojiva;

3. utvrđuje koje pravne osobe ispunjavaju uvjete za izdavanje certifikata,
za obavljanje analize i za davanje mišljenja prema odredbi točke 2. ovoga
članka.

Članak 20.

Novčanom kaznom od 40.000 do 400.000 hrvatskih dinara kaznit će se za
privredni prijestup pravna osoba:

1. ako obavlja djelatnost proizvodnje mineralnih gnojiva za koju nije
registrirana (članak 2.);

2. ako stavi u promet mineralno gnojivo koje ne sadrži određeni najmanji
postotak aktivne hranjive tvari ili sadrži veće količine štetnih tvari
od dozvoljenih (članak 4., stavak 1. i 4.);

3. ako analizu mineralnog gnojiva ne obavlja po jedinstvenim metodama
(članak 15., stavak 2.);

Za privredni prijestup iz stavka 1. ovoga članka kaznit će se i odgovorna
osoba u pravnoj osobi novčanom kaznom od 5.000 do 25.000 hrvatskih dinara.

Za privredni prijestup iz stavka 1. točke 3. ovoga članka odgovornoj
osobi može se uz kaznu izreći i zaštitna mjera oduzimanja ovlaštenja za
obavljanje analize mineralnog gnojiva u trajanju od jedne do pet godina.

Članak 21.

Novčanom kaznom od 30.000 do 300.000 hrvatskih dinara kaznit će se za
privredni prijestup pravna osoba:

1. ako uvozi mineralno gnojivo koje ne ispunjava određene uvjete iz
članka 3. ovoga Zakona;

2. ako stavi u promet mineralno gnojivo koje nema odgovarajuća kemijska,
fizička, fiziološka, mehaničke i druga određena svojstva (članak 4., stavak
1.);

3. ako mineralno gnojivo sadrži organske biokatalizatore i pesticide
za koje nije dana dozvola za stavljanje u promet po posebnim propisima
(članak 4., stavak 3.);

4. ako stavi u promet mineralno gnojivo čija kemijska, fizička, fiziološka
i mehanička svojstva ne odgovaraju proizvodačkoj specifikaciji (članak
5.);

5. ako stavi u promet mineralno gnojivo koje nema kvalitetu označenu
u deklaraciji, odnosno proizvodačkoj specifikaciji (članak 6., stavak 4.),
odnosno u dozvoli za stavljanje u promet (članak 8., točka 2.);

6. ako mineralno gnojivo koje nije određene kvalitete proizvodi u većoj
količini ili dulje vrijeme nego što je dozvoljeno ili ako na omotu ne označi
da mineralno gnojivo ne sadrži štetne tvari u količinama većim od dozvoljenih
(članak 8., točka 2.);

7. ako mineralno gnojivo nije uskladišteno na način određen u članku
10. ovoga Zakona;

8. ako prilikom analize ne provjerava određene elemente kvalitete, odnosno
elemente iz deklaracije, odnosno iz proizvodačke specifikacije (članak
14.).

Za privredni prijestup iz stavka 1. ovoga članka kaznit će se i odgovorna
osoba u pravnoj osobi novčanom kaznom od 3.000 do 25.000 hrvatskih dinara.

Članak 22.

Novčanom kaznom od 20.000 do 200.000 hrvatskih dinara kaznit će se za
prekršaj pravna osoba:

1. ako stavi u promet ili uveze mineralno gnojivo koje nije upisano
u registar mineralnih gnojiva (članak 3.);

2. ako Ministarstvu poljoprivrede, šumarstva i vodoprivrede ne dostavi
proizvođačku specifikaciju (članak 5., stavak 2.);

3. ako mineralno gnojivo nema određenu deklaraciju (članak 6., stavak
4.);

4. ako za uvezeno mineralno gnojivo nije u određenom roku pribavljen
certifikat (članak 7., stavak 2.).

Za prekršaj iz stavka 1. ovoga članka kaznit će se i odgovorna osoba
u pravnoj osobi novčanom kaznom od 3.000 do 20.000 hrvatskih dinara.

Članak 23.

Novčanom kaznom od 10.000 do 100.000 hrvatskih dinara kaznit će se za
prekršaj pravna osoba:

1. ako u ispravi o otpremi nije navedeno, odnosno na omotu nije otisnuta
registrirana kvaliteta mineralnog gnojiva (članak 6., stavak 1. i 2.);

2. ako na omotu nije otisnut tekst: "Proizvedeno prema proizvodačkoj
specifikaciji", odnosno ako taj tekst nije naveden u ispravi o otpremi
(članak 6. stavak 3.);

3. ako u deklaraciji koja se prilaže uz račun nije navelena oznaka partije,
odnosno datum otpreme mineralnog gnojiva (članak 6., stavak 5.);

4. ako ne vodi evidenciju o svakoj partiji mineralnog gnojiva (članak
9., stavak 2.);

5. ako ne omogući kontrolu poljoprivrednom inspektoru i ne pruži mu
potrebnu pomoć (članak 12., stavak 4.);

6. ako u roku 15 dana od dana prijema uzorka ne dostavi poljoprivrednom
inspektoru izvještaj o rezultatu analize po članku 16. ovoga Zakona.

Za prekršaj iz stavka 1. ovoga članka kaznit će se i odgovorna osoba
u pravnoj osobi novčanom kaznom od 3.000 do 15.000 hrvatskih dinara.

Članak 24.

Novčanom kaznom od 10.000 do 150.000 hrvatskih dinara kaznit će se za
prekršaj građanin:

1. ako proizvodi mineralno gnojivo (članak 2.);

2. ako uveze mineralno gnojivo koje ne ispunjava određene uvjete iz
članka 3. ovoga Zakona;

3. ako stavi u promet mineralno gnojivo koje nema kvalitetu označenu
u deklaraciji (članka 6., stavka 4.);

4. ako mineralno gnojivo ne uskladišti na način određen u članku 10.
ovoga Zakona.

Članak 25.

Novčanom kaznom od 5.000 do 100.000 hrvatskih dinara kaznit će se za
prekršaj građanin:

1. ako stavi u promet mineralno gnojivo koje nije upisano u registar
mineralnih gnojiva (članak 3.);

2. ako stavi u promet mineralno gnojivo u čijoj ispravi o otpremi nije
navedeno, odnosno na omotu nije otisnuta registrirana kvaliteta mineralnog
gnojiva (članak 6., stavak 1. i 2.);

3. ako stavi u promet mineralno gnojivo na čijem omotu nije utisnut
tekst: "Proizvedeno prema proizvodačkoj specifikaciji", odnosno
ako taj tekst nije naveden u ispravi o otpremi (članak 6., stavak 3.);

4. ako stavi u promet mineralno gnojivo koje nema određenu deklaraciju
(članak 6., stavak 4.);

5. ako stavi u promet mineralno gnojivo u čijoj deklaraciji, koja se
prilaže uz račun, nije navedena oznaka partije, odnosno datum otpreme mineralnog
gnojiva (članak 6., stavak 5.);

6. ako ne omogući kontrolu poljoprivrednom inspektoru i ne pruži mu
potrebnu pomoć (članak 12., stavak 4.).

Članak 26.

Ovlašćuje se ministar poljoprivrede, šumarstva i vodoprivrede da donese
potanje propise o registru mineralnih gnojiva (članak 3.).

Ovlašćuje se ministar poljoprivrede, šumarstva i vodoprivrede da u sporazumu
s ministrom energetike i industrije donese potanje propise: o kvaliteti,
sastojinama i svojstvima mineralnih gnojiva (članak 3. i 4.), o deklaraciji
(članak 6., stavak 4.), o certifikatu (Članak 7., stavak 2.) i o načinu
uskladištenja mineralnog gnojiva (članak 10.).

Članak 27.

Do stupanja na snagu propisa iz članka 24. Zakona o kvaliteti, kontroli
kvalitete i prometu umjetnih gnojiva ("Narodne novine", br. 1/75.),
primjenjivat će se odredbe Pravilnika o minimalnim i maksimalnim sastojcima
i o drugim osobinama pojedinih vrsta umjetnog gnojiva i o načinu ispitivanja
umjetnog gnojiva ("Službeni list SFRJ", br. 35/64. i 4/67.) i
Pravilnika o registru umjetnih gnojiva i o deklariranju umjetnih gnojiva
("lužbeni list SFRJ", br. 36/64.), ako nisu u suprotnosti s odredbama
toga Zakona.

Članak 28.

Odredbe članka 3., stavka 1., članka 4., stavka 2. i članka 5., stavka
3. Zakona o kvaliteti, kontroli kvalitete i prometu umjetnih gnojiva ("Narodne
novine", br.1/75.) počet će se primjenjivati tridesetog dana nakon
njegova stupanja na snagu.

Članak 29.

Danom stupanja na snagu Zakona o kvaliteti, kontroli kvalitete i prometu
umjetnih gnojiva ("Narodne novine", br. 1/75.), prestaje važiti
Osnovni zakon o kvaliteti i kontroli kvalitete umjetnih gnojiva ("Službeni
list SFRJ", br.18/64. i "Narodne novine", br. 52/71. i 52/73.).

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Pročišćeni tekst, NN 43/1992-1093
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)